CELEX: 32017R0040
Language: bg
Date: 2016-11-03 00:00:00
Title: Делегиран регламент (ЕС) 2017/40 на Комисията от 3 ноември 2016 година за допълнение на Регламент (ЕС) № 1308/2013 на Европейския парламент и на Съвета по отношение на помощта от Съюза за доставка на плодове и зеленчуци, банани и мляко в учебните заведения и за изменение на Делегиран регламент (ЕС) № 907/2014 на Комисията

10.1.2017   
            
            
               BG
            
            
               Официален вестник на Европейския съюз
            
            
               L 5/11
            
         ДЕЛЕГИРАН РЕГЛАМЕНТ (ЕС) 2017/40 НА КОМИСИЯТА
   от 3 ноември 2016 година
   за допълнение на Регламент (ЕС) № 1308/2013 на Европейския парламент и на Съвета по отношение на помощта от Съюза за доставка на плодове и зеленчуци, банани и мляко в учебните заведения и за изменение на Делегиран регламент (ЕС) № 907/2014 на Комисията
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (1), и по-специално член 24 и член 223, параграф 2 от него,
   като взе предвид Регламент (ЕС) № 1306/2013 на Европейския парламент и на Съвета от 17 декември 2013 г. относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета (2), и по-специално член 64, параграф 6, буква а) и член 106, параграф 5 от него,
   като има предвид, че:
   
               (1)
            
            
               В част II, дял I, глава II, раздел I от Регламент (ЕС) № 1308/2013 се предвиждат две схеми за помощ, предназначени за подобряване на разпространението на селскостопански продукти сред децата в учебните заведения. Първата схема се отнася до доставката на плодове и зеленчуци, продукти от преработени плодове и зеленчуци и бананови продукти (схема за предлагане на плодове и зеленчуци в училищата), а втората — до доставката на мляко и млечни продукти (схема за предлагане на мляко в училищата). Посочените две схеми се заменят с една единна схема, въведена с Регламент (ЕС) 2016/791 на Европейския парламент и на Съвета (3), считано от учебната 2017/2018 година. В тази единна схема се предвижда нова обща рамка за помощта от Съюза за предлагането на плодове и зеленчуци, продукти от преработени плодове и зеленчуци, пресни продукти от сектора на бананите („предлагани плодове и зеленчуци в училищата“) и за предлагането на мляко и млечни продукти („предлагано мляко в училищата“) на децата в учебните заведения („схема за училищата“). С Регламент (ЕС) № 1308/2013, изменен с Регламент (ЕС) 2016/791, също така се предоставят правомощия на Комисията да приема делегирани актове и актове за изпълнение. С цел да се гарантира безпрепятственото функциониране на схемата за училищата в съответствие с новата правна рамка, някои правила следва да бъдат приети чрез такива актове. Тези актове следва да заменят Делегиран регламент (ЕС) № 1047/2014 на Комисията (4) и Делегиран регламент (ЕС) 2016/247 на Комисията (5), Регламент за изпълнение (ЕС) 2016/248 на Комисията (6) и Регламент (ЕО) № 657/2008 на Комисията (7). Поради това посочените актове следва да бъдат отменени, но следва да продължат да се прилагат до приключването на текущата схема за предлагане на плодове и зеленчуци в училищата и текущата схема за предлагане на мляко в училищата.
            
         
               (2)
            
            
               В съответствие с член 23, параграф 8 от Регламент (ЕС) № 1308/2013, като условие за участие в схемата за училищата и преди да се включат в нея, държавите членки трябва да изготвят стратегия на национално или регионално равнище за прилагането на тази схема. На всеки шест години трябва да се изготвя нова стратегия. Когато държавите членки решат да прилагат схемата за училищата на регионално равнище, те трябва да изготвят стратегия за всеки регион и да предвидят координационна рамка съгласно своите разпоредби или процедури. Те следва да създадат единно звено за контакт за обмен на информация с Комисията с цел да бъде улеснена Комисията при оценяването на стратегиите и при извършването на мониторинг и оценка на прилагането в съответната държава членка. Целесъобразно е също така да се установят разпоредби за определяне на сроковете, в които стратегията и евентуалните ѝ последващи изменения следва да се представят на Комисията.
            
         
               (3)
            
            
               Следва да се определят конкретни условия за разработването и прилагането на съпътстващите образователни мерки, по-специално що се отнася до нуждата от подкрепа за разпространението на продуктите. Следва да се предвиди възможността в тези мерки да участват също така учители и родители с оглед да се увеличи ефективността на мерките и общата ефективност на схемата за училищата.
            
         
               (4)
            
            
               В интерес на правната сигурност е целесъобразно да се уточни кои разходи, направени във връзка с изпълнението на схемата за училищата, са допустими за предоставяне на помощ от Съюза.
            
         
               (5)
            
            
               В интерес на доброто административно и бюджетно управление и на контрола следва да бъдат определени условията за предоставяне на помощ и за одобряване на заявителите за помощ.
            
         
               (6)
            
            
               Следва да се определят конкретни условия за временното прекратяване и оттеглянето на одобрението и за административните санкции, които следва да се налагат на заявителите на помощ, неспазващи задълженията, предвидени в рамките на схемата за училищата.
            
         
               (7)
            
            
               За да се направи оценка на ефективността на схемата за училищата и да се даде възможност за партньорски проверки и обмен на добри практики, държавите членки следва редовно да извършват мониторинг и оценка на прилагането на схемата и да изпращат резултатите до Комисията. За тази цел следва да бъдат уточнени характерът и видът на информацията, която се съдържа в докладите за мониторинг. Освен това неспазването на изискванията от страна на държавите членки по отношение на мониторинга и оценката може да застраши оценяването на ефективността на схемата за училищата и гаранцията относно доброто управление на предоставената от Съюза помощ. Поради това следва да се установят разпоредби за намаляване на помощта с възпиращ ефект, което да се прилага от Комисията, когато дадена държава членка е закъсняла с представянето на доклада за оценка.
            
         
               (8)
            
            
               С цел ефективен мониторинг и оценка на схемата за училищата следва да бъдат уточнени характерът и видът на информацията, която държавите членки следва да съобщават на Комисията.
            
         
               (9)
            
            
               За да се гарантира, че продуктите, предлагани в рамките на схемата за училищата, отговарят на целите за насърчаване на навиците за здравословно хранене и за свикване на децата с естествения вкус на тези продукти, е целесъобразно да се уточни, че максималното съдържание на добавена захар в продуктите, посочени в член 23, параграф 4 от Регламент (ЕС) № 1308/2013, за чието приготвяне или производство добавянето на захар не е технически необходимо, следва да е нула.
            
         
               (10)
            
            
               За да се гарантира, че продуктите, предлагани в рамките на схемата за училищата, отговарят на целите за насърчаване на навиците за здравословно хранене, е целесъобразно да се уточни максималното съдържание на добавена захар и/или мед в продуктите, изброени в приложение V към Регламент (ЕС) № 1308/2013, което държавите членки могат да разрешават. Държавите членки могат да предвидят по-ниски граници.
            
         
               (11)
            
            
               Следва да се определят конкретни условия, за да се гарантира наличието на добавена стойност и видимост на схемата на Съюза за училищата, когато продуктите, за които се получава помощ от Съюза в рамките на схемата за училищата, се предлагат в учебните заведения заедно с редовната храна в училище.
            
         
               (12)
            
            
               В съответствие с член 23а, параграф 8 от Регламент (ЕС) № 1308/2013 държавите членки следва да оповестяват публично своето участие в схемата за училищата и факта, че тя се субсидира от Съюза. За тази цел държавите членки следва да могат да използват плакат, който да се поставя в участващите учебни заведения. Плакатът следва да бъде изготвен в съответствие с някои минимални изисквания.
            
         
               (13)
            
            
               В глава V от Делегиран регламент (ЕС) № 907/2014 на Комисията (8) се определят правила относно правопораждащия факт за валутния курс, приложим по отношение на сумите и плащанията на помощ от Съюза. Поради това е необходимо да се включат правила по отношение на помощта, свързана с прилагането на схемата за училищата. Поради това Делегиран регламент (ЕС) № 907/2014 следва да бъде съответно изменен,
            
         ПРИЕ НАСТОЯЩИЯ РЕГЛАМЕНТ:
   ГЛАВА I
   
      ОБЩИ ПРАВИЛА ОТНОСНО СХЕМАТА ЗА УЧИЛИЩАТА
   
   Член 1
   Обхват и определения
   1.   С настоящия регламент се определят правила за допълнение на Регламент (ЕС) № 1308/2013 по отношение на помощта от Съюза за доставка и разпространение на плодове и зеленчуци, продукти от преработени плодове и зеленчуци и пресни продукти от сектора на бананите („предлагани плодове и зеленчуци в училищата“) и за доставка и разпространение на мляко и млечни продукти („предлагано мляко в училищата“) сред децата в учебните заведения, за съпътстващи образователни мерки и за някои свързани с тях разходи в рамките на схемата, посочена в член 23 от същия регламент („схема за училищата“).
   2.   За целите на настоящия регламент се прилага определението за учебна година, посочено в член 1, параграф 2 от Регламент за изпълнение (ЕС) 2017/39 на Комисията (9).
   Член 2
   Стратегии на държавите членки
   1.   При изготвянето на стратегията, посочена в член 23, параграф 8 от Регламент (ЕС) № 1308/2013, държавите членки могат да изберат административното равнище, на което желаят да прилагат схемата за училищата. Ако държава членка реши да прилага схемата за училищата на регионално равнище, тя изготвя стратегия за всеки регион и съпътстваща координационна рамка на равнището на държавата членка. Държавата членка създава единно звено за контакт за обмен на информация с Комисията.
   2.   Ако дадена държава членка не предоставя безплатно продуктите в рамките на схемата за училищата, тя разяснява в своята стратегия какви мерки е въвела, за да гарантира, че предоставяната от Съюза помощ в рамките на схемата за училищата се отразява в цената, на която се предоставят тези продукти.
   3.   Държавите членки, които желаят да участват в схемата за училищата, уведомяват Комисията за своята стратегия до 30 април преди първата учебна година, обхваната от стратегията. Държавите членки обаче уведомяват Комисията за своята стратегия, обхващаща шестгодишния период с начало учебната 2017/2018 година, в срок до 1 август 2017 г.
   4.   Държавата членка може да изменя стратегията си. Държавата членка уведомява Комисията за своята изменена стратегия в срок от два месеца след изменението.
   Член 3
   Съпътстващи образователни мерки
   1.   Съпътстващите образователни мерки, посочени в член 23, параграф 10 от Регламент (ЕС) № 1308/2013, са пряко свързани с целите на схемата за училищата.
   2.   Съпътстващите образователни мерки подкрепят предлагането на плодове и зеленчуци и на мляко в училищата, а в случай че включват селскостопански продукти, различни от посочените в член 23, параграфи 3, 4 и 5 от Регламент (ЕС) № 1308/2013, мерките предвиждат дегустация на тези други продукти.
   3.   В съпътстващите образователни мерки могат да участват също така родители и учители.
   Член 4
   Допустими разходи
   1.   Следните разходи са допустими за помощ от Съюза:
   
               а)
            
            
               разходите за продуктите, доставяни в рамките на схемата за училищата и предлагани на децата в учебните заведения, посочени в член 22 от Регламент (ЕС) № 1308/2013, които може да включват разходите за закупуване, вземане под наем, наемане и вземане на лизинг на оборудване, използвано за доставката и предлагането на продукти, съгласно предвиденото в стратегията на държавата членка;
            
         
               б)
            
            
               разходите за съпътстващи образователни мерки, включително:
               
                           i)
                        
                        
                           разходи за организиране на часове по дегустация, създаване и поддържане на градини в училищата, организиране на посещения в земеделски стопанства и други подобни дейности, насочени към възстановяване на връзката между децата и селското стопанство,
                        
                     
                           ii)
                        
                        
                           разходи за мерки, насочени към образоването на децата по отношение на селското стопанство, навиците за здравословно хранене, местните хранителни вериги, биологичното производство, устойчивото производство и борбата с разхищаването на храна;
                        
                     
         
               в)
            
            
               разходите за популяризиране на схемата за училищата, чиято пряка цел е информирането на широката общественост относно схемата за училищата, включително:
               
                           i)
                        
                        
                           разходи за плаката, посочен в член 12 от настоящия регламент,
                        
                     
                           ii)
                        
                        
                           разходи за информационни кампании посредством излъчване, електронни медии, вестници и аналогични средства за комуникация,
                        
                     
                           iii)
                        
                        
                           разходи за информационни сесии, конференции, семинари и работни срещи, предназначени да осведомяват широката общественост относно схемата за училищата и подобни мероприятия,
                        
                     
                           iv)
                        
                        
                           разходи за информационни и рекламни материали като писма, листовки, брошури, аксесоари и други подобни;
                        
                     
         
               г)
            
            
               разходи за мерки за изграждане на мрежи с цел обмяна на опит и най-добри практики във връзка с изпълнението на схемата за училищата;
            
         
               д)
            
            
               разходите, свързани със задължението на държавите членки да извършват мониторинг и оценка на ефективността на прилаганата от тях схема за училищата;
            
         
               е)
            
            
               разходите за транспорт и предлагане на продуктите, доставяни в рамките на схемата за училищата, доколкото тези продукти не са обхванати от буква а) от настоящия параграф.
            
         2.   Разходите, посочени в параграф 1, не се финансират по други схеми, програми, мерки или операции за помощ от Съюза.
   3.   Данъкът върху добавената стойност (ДДС) не е допустим за помощ от Съюза.
   4.   Разходите, свързани с персонала, не са допустими за помощ от Съюза, ако тези разходи за персонал се финансират от публични средства от държавата членка.
   Член 5
   Общи условия за предоставянето на помощ и подбора на заявителите за помощ
   1.   Помощта, предоставена на държава членка по силата на схемата за училищата, се разпределя между заявителите на помощ, които са одобрени от компетентния орган на държавата членка в съответствие с член 6 и чието заявление се отнася до изпълнението на една или повече от следните дейности:
   
               а)
            
            
               доставка или предлагане на продукти на децата в учебните заведения в рамките на схемата за училищата;
            
         
               б)
            
            
               съпътстващи образователни мерки;
            
         
               в)
            
            
               дейности за мониторинг или оценка;
            
         
               г)
            
            
               популяризиране.
            
         2.   Държавите членки избират заявителите за помощ измежду следните организации:
   
               а)
            
            
               учебни заведения;
            
         
               б)
            
            
               органи в сферата на образованието;
            
         
               в)
            
            
               доставчици или дистрибутори на продукти;
            
         
               г)
            
            
               организации, действащи от името на едно или повече учебни заведения или образователни органи и създадени специално с цел управление и предоставяне на някоя от дейностите, посочени в параграф 1;
            
         
               д)
            
            
               всеки друг публичен или частен орган, който се занимава с управлението и предоставянето на някоя от дейностите, посочени в параграф 1.
            
         Член 6
   Условия за одобряване на заявители за помощ
   1.   Заявителите за помощ се одобряват от компетентен орган на държавата членка, в която се намира учебното заведение, за което се доставят и/или разпределят продуктите. Одобрение се дава, ако заявителите поемат следните задължения в писмена форма:
   
               а)
            
            
               да гарантира, че продуктите, финансирани от Съюза в рамките на схемата за училищата, се предоставят за консумация от децата в учебното заведение или заведения, по отношение на които ще подава заявление за помощ;
            
         
               б)
            
            
               да използва помощта, предоставена за съпътстващи образователни мерки, мониторинг, оценка и популяризиране, в съответствие с целите на схемата за училищата;
            
         
               в)
            
            
               да върне всяка неправомерно изплатена помощ за съответните количества, ако се установи, че продуктите не са били раздадени на децата или че не са допустими за помощ от Съюза;
            
         
               г)
            
            
               да върне всяка неправомерно изплатена помощ за съпътстващи образователни мерки, мониторинг, оценка и популяризиране, ако се установи, че тези мерки или дейности не са проведени правилно;
            
         
               д)
            
            
               да предостави допълнителни документи при поискване от страна на компетентния орган;
            
         
               е)
            
            
               да позволи на компетентния орган да извърши всички необходими проверки, по-специално подробен преглед на документацията и физическа проверка.
            
         Когато заявленията за помощ се отнасят до дейности, които са предмет на процедури за възлагане на обществена поръчка, държавите членки могат да считат одобрението за дадено, когато задълженията, посочени в първа алинея, бъдат включени в условията за участие в процедурите за възлагане на обществена поръчка.
   2.   При заявления за помощ, свързани само с доставката и/или предлагането на продукти, разпоредбите на букви б) и г) от параграф 1 не се прилагат. Заявителите поемат допълнително задължение в писмен вид да водят отчетност на наименованията и адресите на учебните заведения или органите в сферата на образованието, получаващи техните продукти, и отчетност на количествата от конкретните продадени или доставени продукти.
   3.   При заявления за помощ, свързани само със съпътстващи образователни мерки, разпоредбите на букви а) и в) от параграф 1 не се прилагат. Компетентните органи могат да определят всякакви допълнителни писмени ангажименти, които да бъдат поети от заявителите, по-специално по отношение на:
   
               а)
            
            
               съпътстващите образователни мерки, провеждани в училища, когато тези училища не са заявители за помощ;
            
         
               б)
            
            
               съпътстващите образователни мерки, които включват предлагането на продукти.
            
         4.   При заявления за помощ, свързани само с мониторинг, оценка и популяризиране, разпоредбите на букви а) и в) от параграф 1 не се прилагат.
   5.   Държавите членки могат да считат одобренията, дадени в рамките на схемата за предлагане на плодове и зеленчуци в училищата съгласно Делегиран регламент (ЕС) 2016/247 и/или в рамките на схемата за предлагане на мляко в училищата съгласно Регламент (ЕО) № 657/2008, за валидни, ако критериите и условията не са променени.
   Член 7
   Временно прекратяване и оттегляне на одобрението
   1.   Ако одобрен заявител за помощ не спазва задълженията, предвидени в рамките на схемата за училищата, компетентният орган прекратява одобрението на заявителя за период от един до дванадесет месеца или го оттегля в зависимост от сериозността на неспазването и в съответствие с принципа на пропорционалност.
   2.   Временното прекратяване и оттеглянето не биват налагани в случаите, посочени в член 64, параграф 2, букви а)—г) от Регламент (ЕС) № 1306/2013, или ако неспазването е с незначителен характер.
   3.   По искане на заявителя и ако основанията за оттегляне са били отстранени, компетентният орган може да възстанови одобрението на заявителя за помощ след период от минимум 12 месеца от датата, на която основанията за оттегляне са били отстранени.
   Член 8
   Административни санкции
   В случаите на неспазване на задълженията, предвидени в рамките на схемата за училищата, с изключение на случаите, посочени в член 64, параграф 2, букви а)—г) от Регламент (ЕС) № 1306/2013, освен възстановяването на неправомерно изплатените суми, заявителят заплаща административна санкция, равна на разликата между първоначално заявената сума и сумата, на която заявителят има право.
   Член 9
   Мониторинг и оценка
   1.   Държавите членки осигуряват подходящи структури и форми, за да гарантират ежегодния мониторинг на изпълнението на схемата за училищата.
   2.   Държавите членки извършват оценка на изпълнението на схемата за училищата, за да оценят ефективността ѝ по отношение на нейните цели.
   3.   Годишните доклади за мониторинг, изготвяни от държавите членки, включват информация относно финансовите средства, използвани за доставката и предлагането на всяка от групите продукти, изброени в член 23, параграфи 3, 4 и 5 от Регламент (ЕС) № 1308/2013, и за съпътстващите образователни мерки, броя на учебните заведения и броя на децата, участващи в схемата за училищата, средната големина на порциите и средната цена за една порция, честотата на доставка на продуктите, доставените количества продукти с разпределение по групи продукти и, ако е приложимо, количествата продукти, различни от изброените в член 23, параграфи 3, 4 и 5 от Регламент (ЕС) № 1308/2013, които са включени в рамките на съпътстващите образователни мерки съгласно член 23, параграф 7 от същия регламент, видовете прилагани мерки за комуникация и съпътстващи мерки, както и органите и заинтересованите страни, участващи в разработването и прилагането на схемата за училищата.
   4.   Годишните доклади за проверка, изготвяни от държавите членки във връзка с извършените проверки на място и свързаните с тях констатации, включват информация относно размера на поисканата, изплатената и проверената на място помощ, намалението на помощта след административни проверки, намалението на помощта вследствие на закъсняло подаване на заявления, размера на възстановената помощ след проверки на място и приложените административни санкции.
   5.   Ако някоя държава членка не представи на Комисията доклад за оценка, съдържащ резултатите от оценката, предвидена в параграф 2 от настоящия член, в сроковете, посочени в член 8, параграф 2 от Регламент за изпълнение (ЕС) 2017/39, размерът на предвиденото за нея следващо окончателно разпределение се намалява, както следва:
   
               а)
            
            
               с 5 %, ако срокът е надхвърлен с 1 до 30 дни;
            
         
               б)
            
            
               с 10 %, ако срокът е надхвърлен с 31 до 60 дни.
            
         Ако срокът е превишен с повече от 60 дни, окончателното разпределение на помощта се намалява с 1 % за всеки следващ ден, изчислен върху оставащата част.
   Член 10
   Максимално съдържание на добавени съставки
   1.   Максималното съдържание на добавена захар, което може да се разрешава от държавите членки по член 23, параграф 6, втора алинея в продуктите, посочени в член 23, параграф 4 от Регламент (ЕС) № 1308/2013, е нула.
   2.   Максималното съдържание на добавена захар и/или мед, което може да се разрешава от държавите членки по член 23, параграф 6, втора алинея от Регламент (ЕС) № 1308/2013 в продуктите, изброени в приложение V към Регламент (ЕС) № 1308/2013, е 7 %. За целите на настоящия параграф захар означава позициите, включени в кодове по КН 1701 и 1702. Захарта, добавена към плодовете, се включва в максималното съдържание от 7 % добавена захар.
   3.   Сиренето може да съдържа най-много 10 % немлечни съставки.
   Член 11
   Предлагане на продукти заедно с редовната храна в училище
   В надлежно обосновани случаи, когато държавите членки смятат, че това е по-ефективно за постигане на целите на тяхната стратегия, те могат да разрешат на училищата да предлагат продукти, за които се получава помощ от Съюза в рамките на схемата за училищата, заедно с редовната храна в училище.
   В такива случаи държавите членки гарантират, че тези продукти:
   
               а)
            
            
               не се използват за приготвянето на редовна храна в училище;
            
         
               б)
            
            
               не се използват за заместване на продуктите, които са част от редовната храна в училище и са финансирани чрез участие на публични и/или частни субекти;
            
         
               в)
            
            
               са винаги ясно разпознаваеми чрез подходящи мерки за комуникация и популяризиране като участващи в схемата за училищата.
            
         Разпоредбите на буква б) не се прилагат, когато учебните заведения раздават редовна храна в училище безплатно.
   Член 12
   Популяризиране
   За целите на член 23а, параграф 8 от Регламент (ЕС) № 1308/2013 държавите членки могат да използват плакат, отговарящ на минималните изисквания, установени в приложението към настоящия регламент, който се излага постоянно на добре видимо място на главния вход на участващото учебно заведение.
   ГЛАВА II
   
      ИЗМЕНЕНИЯ, ОТМЯНА И ЗАКЛЮЧИТЕЛНИ РАЗПОРЕДБИ
   
   Член 13
   Изменения на Делегиран регламент (ЕС) № 907/2014
   В Делегиран регламент (ЕС) № 907/2014 се вмъква следният член:
   
      „Член 32а
      Суми и плащания на помощ, свързана с прилагането на схемата за училищата
      За помощта, предоставяна за прилагането на схемата за училищата, посочена в част II, дял I, глава II, раздел I от Регламент (ЕС) № 1308/2013, правопораждащият факт за валутния курс е 1 януари, предшестващ съответната учебна година.“
   
   Член 14
   Отмяна
   Регламент (ЕО) № 657/2008, делегирани регламенти (ЕС) № 1047/2014 и (ЕС) 2016/247 и Регламент за изпълнение (ЕС) 2016/248 се отменят. Посочените регламенти обаче продължават да се прилагат по отношение на схемата за предлагане на мляко в училищата и схемата за предлагане на плодове и зеленчуци в училищата за учебните години преди учебната 2017/2018 година до приключването на тези схеми.
   Член 15
   Влизане в сила и прилагане
   Настоящият регламент влиза в сила на третия ден след деня на публикуването му в Официален вестник на Европейския съюз.
   Той се прилага за помощи за учебната 2017/2018 година и следващите учебни години.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 3 ноември 2016 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 347, 20.12.2013 г., стр. 671.
   
      (2)  ОВ L 347, 20.12.2013 г., стр. 549.
   
      (3)  Регламент (ЕС) 2016/791 на Европейския парламент и на Съвета от 11 май 2016 г. за изменение на регламенти (ЕС) № 1308/2013 и (ЕС) № 1306/2013 по отношение на схемата за помощ за предлагане на плодове и зеленчуци, банани и мляко в учебните заведения (ОВ L 135, 24.5.2016 г., стр. 1).
   
      (4)  Делегиран регламент (ЕС) № 1047/2014 на Комисията от 29 юли 2014 г. за допълване на Регламент (ЕС) № 1308/2013 на Европейския парламент и на Съвета по отношение на националните или регионалните стратегии, които държавите членки следва да изготвят за целите на схемата за предлагане на мляко в училищата (ОВ L 291, 7.10.2014 г., стр. 4).
   
      (5)  Делегиран регламент (ЕС) 2016/247 на Комисията от 17 декември 2015 г. за допълнение на Регламент (ЕС) № 1308/2013 на Европейския парламент и на Съвета по отношение на помощта от Съюза за доставка и разпространение на плодове и зеленчуци, преработени плодове и зеленчуци и бананови продукти в рамките на схемата за предлагане на плодове и зеленчуци в училищата (ОВ L 46, 23.2.2016 г., стр. 1).
   
      (6)  Регламент за изпълнение (ЕС) 2016/248 на Комисията от 17 декември 2015 г. за определяне на правила за прилагането на Регламент (ЕС) № 1308/2013 на Европейския парламент и на Съвета по отношение на помощта на Съюза за доставка и разпространение на плодове и зеленчуци, преработени плодове и зеленчуци и бананови продукти в рамките на схемата за предлагане на плодове и зеленчуци в училищата и за установяване на индикативното разпределение на тази помощ (ОВ L 46, 23.2.2016 г., стр. 8).
   
      (7)  Регламент (ЕО) № 657/2008 на Комисията от 10 юли 2008 г. за определяне на подробни правила за прилагане на Регламент (ЕО) № 1234/2007 на Съвета по отношение на отпускането на помощ от Общността за доставяне на мляко и някои млечни продукти на учениците в учебните заведения (ОВ L 183, 11.7.2008 г., стр. 17).
   
      (8)  Делегиран регламент (ЕС) № 907/2014 на Комисията от 11 март 2014 г. за допълнение на Регламент (ЕС) № 1306/2013 на Европейския парламент и на Съвета във връзка с разплащателните агенции и други органи, финансовото управление, уравняването на сметки, обезпеченията и използването на еврото (ОВ L 255, 28.8.2014 г., стр. 18).
   
      (9)  Регламент за изпълнение (ЕС) 2017/39 на Комисията от 3 ноември 2016 г. относно правилата за прилагане на Регламент (ЕС) № 1308/2013 на Европейския парламент и на Съвета по отношение на помощта от Съюза за доставка на плодове и зеленчуци, банани и мляко в учебните заведения (вж. стр. 1 от настоящия брой на Официален вестник).
   
      ПРИЛОЖЕНИЕ
      
         Минимални изисквания по отношение на плаката, посочен в член 12
      
      
                  Размер на плаката:
               
               
                  A3 или по-голям
               
            
                  Големина на буквите:
               
               
                  1 cm или по-големи
               
            
                  Заглавие:
               
               
                  „Схема за училищата“ на Европейския съюз
               
            
                  Съдържание:
               
               
                  Поне следният текст:
               
            
                  Нашето [посочете вида учебно заведение (напр. детска градина/предучилище/основно или среднообразователно училище)] участва в „Схемата за училищата“ на Европейския съюз с финансовата подкрепа на Европейския съюз.
               
            
                  Плакатът носи емблемата на Съюза.